**Orientering fra ældreudvalget til generalforsamlingen den 12. marts 2024.**

Ældreudvalget (”veteranudvalget”) repræsenterer i princippet alle medlemmer af Såby Badminton, som fortsat er aktive spillere og som er født før 1964, dvs. at de i indeværende år er mindst 60 år gamle. På nuværende tidspunkt falder knapt 50 af foreningens spillende medlemmer under denne kategori.

Langt hovedparten af disse spillere – mellem 30 og 35 spillere – har meldt sig til spil onsdag formiddag mellem kl. 10,00 og kl. 12,00 med efterfølgende hyggeligt samvær. Mere herom nedenfor.

Øvrige ”veteranspillere” samt en ikke ubetydelig del af de spillere, som også spiller onsdag formiddag, har tillige spilletid mandage til onsdage på de tidspunkter, som i indeværende sæson er tildelt Såby Badminton i Såbyhallen.

Den aldersmæssige sammensætning af ”veteranspillere” dækker – som tidligere nævnt - over personer, som er født i 1964 eller tidligere. P.t. er ”yngste” spiller 60 år og den ældste er 85 år, hvilket giver en gennemsnitsalder for denne kategori af spillere på ca. 75 år !

Som nævnt ovenfor er en stor del af foreningens ”veteranspillere” tilmeldt formiddagsspil onsdage mellem kl. 10,00 og kl. 12,00.

Sæsonen startede for denne gruppe af ”veteraner” onsdag den 6. september 2023 og forventes at fortsætte til og med sidste onsdag i april måned. I indeværende sæson har der indtil nu været spillet ca. 25 onsdage, med et gennemsnitligt antal spillere pr. spilledag på mellem 20 og 25 (enkelte dage flere og færre dage mindre).

Ud over det nævnte spil i Såbyhallen har denne gruppe af ”veteraner” været inviteret til at deltage i stævner og holdturneringer, som er arrangeret af DGI Midt- og Vestsjælland. Deltagende spillere fra Såby har her hentet adskillige førstepræmier i begge typer af stævner.

Det er mit håb, at vi også fremover kan beholde den attraktive spilletid onsdag formiddag, for på denne måde at fastholde spillere til en velfungerende ”veteranafdeling” i Såby Badminton.